《雪 其十》
宋代·徐积

团团藓晕埋青钱，稍稍竹树藏绀鞭。鸬鹚覆水鱼沉渊，罞罿蔽地禽冲天。

梅房处女莺坐禅，草头稚子松耆年。浮光飞沫人游川，斜行大字鸿书笺。

壮士可论持守坚，美人休说容华鲜。乞馀之夫尤慕膻，附炎之子弥胁肩。

穿花走马锦藏鞯，垂云阅武车张旃。虢姨满路空遗钿，陈妃倚阁真神仙。

有人情似山中泉，其情浓如春深烟。留下断芦云蓑篇，长令雪满淮之田。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。